Amper 27 miljoen mag in Mei stemByna 2,5 miljoen Suid-Afrikaners het stemlokale die afgelope naweek besoek om vir die eerste keer as kiesers te registreer, van stemdistrik te verander of hul adresbesonderhede by te werk. Glen Mashinini, voorsitter van die Onafhanklike Verkiesingskommissie (OVK), Sy Mamabolo, hoofkiesbeampte, en kommissarisse van die OVK het verslaggewers Dinsdag in Kaapstad op die hoogte gebring van die verloop van die tweede en laaste registrasienaweek, berig African News Agency. Mashinini het gesê sowat 700 000 stemgeregtigdes het vir die eerste keer geregistreer en sal nou hul kruisies mag trek in die nasionale en provinsiale verkiesing wat na verwagting in Mei vanjaar gehou sal word. Dis bemoedigend hoeveel burgers geregistreer het om te stem. “Die kieserslys ná die registrasienaweek bevat altesaam 26 727 921 name,” het Mamabolo gesê. Zweli Mkhize, minister van samewerkende regering en tradisionele sake, het intussen gesê hy is dankbaar vir die groot getal kiesers wat die naweek by stemlokale opgedaag het, veral in die beleërde Vuwani in Limpopo. “Dis bemoedigend hoeveel burgers geregistreer het om te stem en wat hul adresse nagegaan het. Ons loof diegene wat registrasiepunte besoek het aangesien hul toewyding sal lei tot ŉ beter toekoms vir Suid-Afrika en ons demokrasie versterk,” het hy Sondag in ŉ verklaring gesê. Een van die min haakplekke was toe minstens 56 kieserregistrasiepunte in die Oos-Kaap Saterdag laat geopen het weens diensleweringsbetogings en ontevredenheid met die afbakeningsproses, het die OVK op die eerste dag van die naweek gesê. Kiesers wat steeds onseker is of hulle geregistreer is en waar hulle kan stem, kan die OVK se webwerf besoek en hul ID-nommer invoer vir besonderhede oor hul registrasie, stemlokaal en wyknommer. So nie kan kiesers ŉ SMS met hul ID-nommer aan 32810 stuur. Kiesers in die buiteland moet in die ambassade, hoë kommisariaat of konsulaat stem waar hulle hul VEC10-kennisgewing van hul voorneme om te stem ingedien het.